钦定古今图书集成/明伦汇编/官常典/第490卷 > 李安远
## 钦定古今图书集成/明伦汇编/官常典/第490卷 > 李安远

按《唐书》本传，“安远，夏州人。父彻，隋上柱国、云州刺史。
世为将家，以财雄。安远少无检，与博徒游，至破产。晚
乃折节向书，从士大夫，苟胜己，必倾心交之。袭爵城
阳公，与王珪最善，珪坐王颇得罪，当流，安远为营护
免。后补正平令。兵起，攻绛州，安远与通守陈叔达婴
城拒。唐公素与安远善，及拔绛，抚慰其家，引与同食”，
授右翊卫统军、正平县公。后从破突厥，通进上柱国、
右武卫大将军。数从秦王征讨，积功累封至广德郡
公。奉使吐谷浑，安远与约和，吐谷浑乃请为互市边
场利之。隐太子将乱，阴使诱动。安远介无贰志，秦王
益亲重。贞观初，尝命统逻骑都下督盗贼，历潞州都
督、怀州刺史，皆以干用显。然急刻少恩，由是损名。卒，
赠凉州都督，谥曰安，追封遂安郡公。